Garbanotasis pelikanas

perimvietės
 sėslus
 klajonių
 migravimo regionai

Garbanotasis pelikanas (Pelecanus crispus) – irklakojinių paukščių (Pelecaniformes) būrio, pelikanų (Pelecanus) genties rūšis.


 Apibūdinimas 
Tai stambiausia pelikanų genties rūšis, dvidešimtas pagal svorį pasaulyje paukštis. Patinai stambesni už pateles. Patinas sveria apie 10,4 kg, patelė apie 8,7 kg. Minimalus svoris 7,25 kg, maksimalus užregistruotas svoris iki 15 kg. Tai ketvirta pasaulio paukščių rūšis pagal atstumą tarp išskleistų abiejų sparnų, kuris siekia 351 cm.

 Paplitimas pasaulyje 
Garbanotųjų pelikanų paplitimo arealas labai platus. Jie gyvena nuo Viduržemio jūros rytinių regionų vakaruose, iki Taivanio sąsiaurio rytuose. Šiaurinės populiacijos peri pietiniame Sibire arealo šiaurėje, o pietinės populiacijos klajoja palei Persijos įlankos šiaurinius regionus.

Kaip manoma, pasaulyje peri nuo 4 000 iki 5 000 šios rūšies porų. Išskyrus buvusią TSRS teritoriją, Europoje yra dvi didelės perinčios subpopuliacijos, tai Graikijoje perinčių apie 700 porų ir 400 porų Rumunijoje. Rumunijoje peri Dunojaus deltos biosferos rezervate esančiose penkiose kolonijose, kurie čia sudaro 33,5-36,5% visos jų Europos populiacijos, jeigu neįskaityti buvusių TSRS šaliųeuropa.eu / Saving Pelecanus crispus in the Danube Delta .

 Buveinės 
Gyvena ežeruose, upėse ir jų deltose, estuarijose. Labiau mėgsta seklesnius vandens telkinius. Žiemos metu garbanotieji pelikanai laikosi neužšalančiuose ežeruose, o Indijoje sezoniniuose ežeruose.

 Paplitimas Lietuvoje 
Į Lietuvą užklysta retai, 2015 m. gegužę stebėtas tris kartus, 2018 m. liepos mėnesį vieną kartąornitologija.lt / Garbanotasis pelikanas.

 Mityba 
Kuomet maitinasi, dažniausiai būna vienas arba nedidelėje dviejų, trijų šių pelikanų grupelėje. Gaudydamas žuvis, garbanotasis pelikanas plaukia ramiai, lėtai, o pamatęs žuvį greitai galvą panardina po vandeniu ir su dideliais vandens purslais išsitraukia žuvį. Iš posnapio maišelio vandens atsikrato, o žuvį nuryja, nors kartais pasigavęs žuvį laiko posnapio maišelyje vėlesniam laikui. Kartais kooperuojasi su kitais pelikanais žuvis baidydami į seklesnius vandenis, taip panašiai elgiasi ir Graikijoje tarp didžiųjų kormoranų (Phalacrocorax carbo).

Minta dažniausiai žuvimis, iš kurių labai mėgsta paprastuosius karpius (Cyprinus carpio), ešerius (Perca fluviatilis), paprastąsias raudes (Scardinius erythrophthalmus), unguriažuves (Anguilliformes), šamažuves (Siluriformes), kefalines žuvis (Mugilidae), europines lydekas (Esox lucius). Per parą garbanotajam pelikanui reikalinga sulesti 1,200 g žuvų.

 Taip pat skaitykite 
 Paukščių rūšys pagal didžiausią išskleistų sparnų tarpugalį
 Pasaulio stambiausios paukščių rūšys

 Šaltiniai 

 Nuorodos 
 birdsoftheworld.org / Dalmatian Pelican (Pelecanus crispus)
 flickr.com / Garbanotasis pelikanas (nuotraukos)

 Galerija 

Kategorija:Irklakojiniai paukščiai